สวัสดีครับ วันนี้ผมจะพูดถึงเรื่องสิ่งที่ทำกันในวันสงกรานต์นะครับ ในบทนี้จะเป็นเรื่องของประสบการณ์ที่ผ่านมาของผมนะครับ ว่าผมได้ทำอะไรบ้างในวันสงกรานต์ โดยทั่วไปแล้วเราจะหยุดสงกรานต์กันประมาณเจ็ดวันนะครับ เราก็ต้องมีการวางแผนว่าช่วงไหนจะไปกับเพื่อน ช่วงไหนจะไปกับครอบครัว ปกติในช่วงสองสามวันแรกของวันสงกรานต์ผมจะไปเที่ยวกับเพื่อน เราจะมีการโทรนัดกันว่าแต่ละวันเราทำอะไรกันบ้าง ผมและเพื่อนได้มีการวางแผนว่า ในวันแรกเราจะมีการจัดเลี้ยงหมูกระทะกัน ปกติทุกปีผมจะเป็นเจ้าภาพจัดเลี้ยงที่บ้านผมเอง แต่ว่าในปีนี้ผมจะให้เพื่อนเป็นคนจัดบ้าง ผมรับอาสาในการจัดซื้อวัตถุดิบไปทำหมูกระทะ ซึ่งได้แก่ เนื้อหมู เนื้อไก่ เนื้อวัว อาหารทะเลต่าง ๆ โดยเงินที่จัดซื้อผมจะเรียกเก็บจากคนอื่น ๆ ที่เหลือ ส่วนเพื่อนที่เป็นเจ้าภาพจะต้องเป็นคนจัดเตรียมสถานที่ และอุปกรณ์ต่าง ๆ ที่ใช้ในการทำหมูกระทะ ไม่ว่าจะเป็นกระทะย่าง น้ำซุป น้ำจิ้ม โต๊ะ เก้าอี้ ถ้วยชาม ตะเกียบ ช้อน และอื่น ๆ ที่จำเป็น พอเรานัดแนะตกลงกันเสร็จเรียบร้อย ทุกคนก็จะตั้งหน้าตั้งตารอให้ถึงวันนั้นเร็ว ๆ พอวันนั้นมาถึง เพื่อน ๆ ที่จะไปกินหมูกระทะ ก็จะมารวมตัวกันที่บ้านผม ส่วนเจ้าภาพก็จะจัดเตรียมสถานที่และอุปกรณ์ในการกินหมูกระทะ พอทุกคนมากันครบ เราก็เตรียมจะออกเดินทางไปที่บ้านเพื่อนที่เป็นเจ้าภาพ แต่ว่าโชคร้าย จู่ ๆ ฝนก็ตกขึ้นกะทันหัน ตกหนักมากซะด้วย ไม่มีใครมีรถยนต์เลย ทุกคนต่างก็เอามอเตอร์ไซค์มากัน ผมกับเพื่อนได้แต่นั่งรอให้ฝนหยุดตก แต่ว่าฝนก็ไม่หยุดตกสักที ผมจึงตัดสินใจโทรไปหาเพื่อนที่เป็นเจ้าภาพ ให้เอารถยนต์มารับ กว่าที่เราจะไปถึง ก็ปาเข้าไปบ่ายโมงกว่า ๆ แล้ว แผนการต่าง ๆ มันเลยผิดพลาดไปหมด เพราะที่เราตั้งใจไว้ก็คือ กินหมูกระทะในช่วงเช้า แล้วก็เล่นน้ำในช่วงบ่าย เราเลยต้องเปลี่ยนเป็น กินหมูกระทะในช่วงบ่าย เล่นน้ำในช่วงเย็น เพื่อนผมจัดสถานที่กินหมูกระทะไว้ติดถนนเลย คือบ้านมันเป็น เอ่อ.. อาคารติดถนนนะครับ ซึ่งถือว่าโชคดีมาก ๆ เพราะว่าเราสามารถเอาถังน้ำมาตั้งไว้ที่หน้าบ้านมัน แล้วก็สาดน้ำรถที่ผ่านไปผ่านมาได้ ในวันนั้นก็เลยกลายเป็น นั่งกินหมูกระทะไปเล่นน้ำไป ก็คือในระหว่างที่เรากินหมูกระทะอยู่ ถ้าเกิดว่ามีรถคันไหนผ่านมา เราก็จะหยุดกินกันแป๊บหนึ่งแล้วก็รีบวิ่งไปสาดน้ำรถคันนั้น พอไม่มีรถผ่านเราก็นั่งกินหมูกระทะกันต่อ เรามีการเปิดเพลงเพื่อสร้างบรรยากาศด้วยนะครับ เพลงที่เปิดก็จะเป็นเพลงวันสงกรานต์ เพลงวันขึ้นปีใหม่ต่าง ๆ ผมและเพื่อน ๆ ใช้เวลาในการกินหมูกระทะกันนานมาก ๆ เพราะว่าเราซื้อเนื้อมาเยอะ เราใช้เวลาในการกินประมาณสี่ชั่วโมงกว่า ๆ พอกินกันเสร็จแล้วเพื่อนที่เป็นเจ้าภาพก็ต้องขับรถยนต์กลับไปส่งทุกคนที่บ้านผม เพราะว่าเราเอารถจอดไว้ที่นั่น ผมและเพื่อน ๆ ตั้งใจจะไปดูคอนเสิร์ตกันที่หน้าเซ็นทรัล บริเวณนั้นคนเยอะมาก ๆ ไม่สามารถเอารถยนต์เข้าไปได้ ดังนั้นเพื่อนผมก็ต้องจอดรถยนต์ไว้ที่บ้านผม แล้วก็ซ้อนมอเตอร์ไซค์ไปแทน ผมและเพื่อน ๆ จะต้องขี่มอเตอร์ไซค์ฝ่าฝูงชนเป็นร้อย ๆ คน แล้วก็ในช่วงนั้นมันคนเยอะมาก ๆ เบียดเสียดกันสุด ๆ คนก็เล่นน้ำกัน ปะแป้งกัน ผมก็ต้องค่อย ๆ ขี่ไปเพราะว่า คนมันสาดน้ำกันเยอะ ถ้าเราขี่เร็วเนี่ยเราก็อาจจะล้มได้ ระยะทางระหว่างเซ็นทรัลกับบ้านผมประมาณสองกิโล แต่ว่าเราขี่มอเตอร์ไซค์กัน เหมือนเป็นสิบกิโลเลย เพราะว่าเราขี่ช้ามาก ๆ เหมือนกับเดินเอาเลยอะ พอไปถึงที่คอนเสิร์ต ไม่มีที่จอดรถนะครับ เพราะว่าคนมันเยอะเกินน่ะ ผมจะต้องหาที่จอดแบบตามหลืบตามซอยต่าง ๆ พอจอดรถปุ๊บ ก็ต้องเดินเท้าเข้าไปในงาน ต้องฝ่าฝูงคนเข้าไปอีก คนเดินกันสะบั้นหั่นแหลกอะครับ กว่าที่ผมและเพื่อน ๆ จะไปถึงหน้าเวทีได้ ต้องฝ่าคนกันเป็นร้อยเลยอะ เราใช้เวลาช่วงเย็นทั้งหมดไปกับการดูคอนเสิร์ตเลยนะครับ ช่วงนั้นก็มีเล่นน้ำกันบ้าง ที่คอนเสิร์ตมันก็จะมีฉีดน้ำ ฉีดโฟมต่าง ๆ ก็สนุกดีนะครับ พวกเราอยู่ที่นั่นกันจนถึงสามทุ่มนะครับ ตอนนั้นคนก็น้อยแล้ว สามารถขี่รถกลับได้อย่างง่ายดาย อาหารเย็นในวันนั้นคือ พิซซ่านะครับ พวกเรารวมตังค์กันสั่งซื้อพิซซ่าถาดใหญ่มาสามถาด ในระหว่างที่นั่งกินก็ดูข่าวไปด้วย ฟังเพลงไปด้วย พูดคุยกันไปด้วย เพลิดเพลินดีนะครับ